b'\n_START_ARTICLE_\nRuutana\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nRuutanat ovat nuorina tasaisen harmahtavia, mutta vanhetessaan ne saavat kyljilleen kuparin tai kullan hohdon. Ruutanalla on yksi py\xc3\xb6re\xc3\xa4reunainen selk\xc3\xa4ev\xc3\xa4, joka sijaitsee l\xc3\xa4hell\xc3\xa4 pyrst\xc3\xb6\xc3\xa4. Suomessa erotetaan kaksi ruutanamuotoa: "j\xc3\xa4rvi"- ja "lampiruutana". V\xc3\xa4h\xc3\xa4happisissa lammissa ruutanat kasvavat vain 10\xe2\x80\x9315\xc2\xa0cm pitkiksi ja ovat matalaruumiisia ja isop\xc3\xa4isi\xc3\xa4. J\xc3\xa4rviss\xc3\xa4 ruutanat ovat korkearuumiisia ja pienip\xc3\xa4isi\xc3\xa4 ja kokoa kertyy 1\xe2\x80\x933\xc2\xa0kg verran._NEWLINE_Lampiruutanan ja j\xc3\xa4rviruutanan eroaville ruumiinmuodoille on pyritty l\xc3\xb6yt\xc3\xa4m\xc3\xa4\xc3\xa4n selityksi\xc3\xa4. Ruutanan uskotaan kasvattavan korkeuttaan, kun saalistusriski on suuri. Pieniss\xc3\xa4 lammissa ei ole petokaloja, joten ruumiinmuoto j\xc3\xa4\xc3\xa4 matalaksi. Toinen varsin ilmeinen tekij\xc3\xa4 on ravintotilanne. Pieniss\xc3\xa4 lammissa kalat k\xc3\xa4\xc3\xa4pi\xc3\xb6ityv\xc3\xa4t ravinnonpuutteen vuoksi._NEWLINE_Karpin ja ruutanan erottaminen on joskus hankalaa, mutta ruutanalla ei ole viiksi\xc3\xa4, kuten karpilla. Toinen tuntomerkki on suun muoto. Karpin suu on torvimainen, ruutanalla suu on eteen- tai jopa hieman yl\xc3\xb6sp\xc3\xa4in suuntautunut. Ruutana muistuttaa my\xc3\xb6s hopearuutanaa. Hopearuutanasta ruutanan erottaa paitsi v\xc3\xa4rin, my\xc3\xb6s hieman pienempien suomujen perusteella._NEWLINE_Termi lutakala lienee syntynyt viittauksena lutakoissa el\xc3\xa4v\xc3\xa4\xc3\xa4n lampiruutanaan.\n_START_SECTION_\nAlkuper\xc3\xa4\n_START_PARAGRAPH_\nRuutanaa el\xc3\xa4\xc3\xa4 L\xc3\xa4nsi-Euroopasta aina Siperian Lenajoen vesist\xc3\xb6alueelle saakka. Euroopassa se el\xc3\xa4\xc3\xa4 kaikkialla aivan pohjoisinta ja etel\xc3\xa4isint\xc3\xa4 kolkkaa lukuun ottamatta. Suomessa ruutana el\xc3\xa4\xc3\xa4 kaikkialla rannikolla ja sis\xc3\xa4vesiss\xc3\xa4, joissakin v\xc3\xa4h\xc3\xa4happisissa lammissa ainoana kalalajina. Pohjoisimmat ruutanat l\xc3\xb6ytyv\xc3\xa4t Suomessa Sodankyl\xc3\xa4n ja Kittil\xc3\xa4n seudulta.\n_START_SECTION_\nVesiolot ja ravinto\n_START_PARAGRAPH_\nRuutana on kaikkiruokainen kala. T\xc3\xa4rkeimm\xc3\xa4ksi ravinnoksi on kuitenkin osoittautunut surviaiss\xc3\xa4\xc3\xa4skien toukat. Ruutanalle kelpaa el\xc3\xa4inplankton, hy\xc3\xb6nteisten toukat, kalojen m\xc3\xa4ti (jopa ahvenen m\xc3\xa4ti, jonka muut kalat yleens\xc3\xa4 j\xc3\xa4tt\xc3\xa4v\xc3\xa4t rauhaan) ja jopa kalanpoikaset._NEWLINE_Laji tulee toimeen kaikenlaisissa elinymp\xc3\xa4rist\xc3\xb6iss\xc3\xa4, jopa pohjaan j\xc3\xa4\xc3\xa4tyviss\xc3\xa4 lammikoissa, jotka ovat hapettomia monien talvikuukausien ajan. Parhaiten ruutana el\xc3\xa4\xc3\xa4 kuitenkin l\xc3\xa4mpimiss\xc3\xa4 ja reheviss\xc3\xa4 vesiss\xc3\xa4. Hapettomissa vesiss\xc3\xa4 ruutanan selviytymisen selitt\xc3\xa4\xc3\xa4 kyky tuottaa energiaa alkoholik\xc3\xa4ymisell\xc3\xa4. Siksi ruutanaa kutsutaan my\xc3\xb6s "k\xc3\xa4nnikalaksi". Verest\xc3\xa4\xc3\xa4n ruutanat eritt\xc3\xa4v\xc3\xa4t alkoholin kidusten kautta veteen. Syyskuun lopulla maksan paino koko kalan painosta voi olla jopa 15\xc2\xa0%._NEWLINE_Ruutana suosii yli viisimetrisi\xc3\xa4 vesi\xc3\xa4.'